हिन्दू धर्म में किसी भी प्रकार की पूजा करने से पहले सभी देवी देवताओं का आह्वान किया जाता है और उसी परम्परा को पूरा करता है कलश स्थापन। माना जाता है कलश में स्वयं देवता विराजमान होते हैं कोई भी पूजा बगैर कलश स्थापन के पूर्ण नही हो सकती और सच कहा जाए तो शुरु ही नही होती तो पूर्ण होने का सवाल ही कहाँ उठता है।अतः किसी भी पूजा से पूर्व पूजाको पूर्ण करने के उद्देश्य से सर्वप्रथम कलश स्थापन एक बहुत ही जरुरी प्रक्रिया है। देवी पूजन में कलश स्थापन एक महत्वपूर्ण कार्य है।नवरात्र में सभी भक्त अपनी पूर्ण श्रद्धा व आस्था के साथ माँ दुर्गा के नौ रुपों का आह्वान करते हैं और उनसे अपनी कुशलता एवं मनोकामना को पूरी करने के लिए आशीर्वाद माँगते हैं।बहुत से लोग तस्वीरों पर ही माँ का आह्वान करते हैं और कई लोग कलश स्थापन करके पारंम्परिक तरीके से पूजा करते हैं। माँ भगवती दुर्गा की पूजा में कलश स्थापन के अलग नियम हैं जिनका पालन करना हर भक्त के लिए आवश्यक है और इसके बाद ही आराधना को पूर्ण माना जा सकता है।माँ भगवती दुर्गा की पूजा के लिए कलश स्थापन के लिए प्रतिपदा तिथि या कहे कि शुक्ल पक्ष की पहली तिथि को ही कलश स्थापना की जाती है। जिसके लिए एक मिट्टी या फिर ताँवे का कलश अथवा एक लोटा लेकर उसमें शुद्ध जल भर लिया जाता है फिर जौ मिलाकर मिट्टी या बालू रखकर उस पर लोटा रखा जाता है। इसके बाद पूरे विधि विधान से शास्त्रोक्त पूजन किया जाता है।